b"\n_START_ARTICLE_\nLes Esmandies\n_START_SECTION_\nArquitectura\n_START_PARAGRAPH_\nLa Masia \xc3\xa9s una casa de planta rectangular envoltada de jard\xc3\xad, clos per una tanca que a la part superior t\xc3\xa9 una doble filera de peces cer\xc3\xa0miques en forma de meandre, que corresponen ja als primers anys del segle XX. _NEWLINE_L'edifici bastit segurament, o reformat, el segle XIX amb un llenguatge de car\xc3\xa0cter neocl\xc3\xa0ssic, \xc3\xa9s de planta rectangular (amb cinc crugies a la planta baixa i tres als dos pisos), cobert amb teulada a quatre vessants, estructura per la qual pot classificar-se dins el grup VI de Dan\xc3\xa9s. per sota la teulada corre un cornisa cl\xc3\xa0ssica. La fa\xc3\xa7ana d\xc3\xb3na a un pati ampli, on hi ha un estany presidit per un escultura de Sant Felip Neri. A la part posterior hi ha un jard\xc3\xad. _NEWLINE_Les crugies de la dreta i de l'esquerra de la planta baixa s\xc3\xb3n cobertes per una terrassa que es prolonga a la part posterior de l'edifici. _NEWLINE_La crugia central servia de cotxeres, la de l'esquerra (sota la terrassa), de capella, el sector dret de la planta baixa era l'habitatge dels masovers. A la part posterior de l'edifici hi ha la caixa de l'escala que accedeix als pisos: fins al primer, els graons s\xc3\xb3n de pedra, despr\xc3\xa9s de rajola, la barana \xc3\xa9s de ferro. Els dos pisos superiors s\xc3\xb3n estructurats segons la manera tradicional de les masies. Una gran sala, que correspon a la crugia central, i cambres a les crugies laterals. _NEWLINE_L'aparell constructiu \xc3\xa9s la pedra, ben escairada als carreus angulars i als que emmarquen les obertures-rectangulars en llur majoria-de la masia.\n_START_SECTION_\nHist\xc3\xb2ria\n_START_PARAGRAPH_\nLa masia les Esmandies, inicialment fora del nucli urb\xc3\xa0 de Matar\xc3\xb3, es troba ara envoltada de moderns blocs de pisos. Fou constru\xc3\xafda pel llinatge del mateix nom, un dels m\xc3\xa9s arrelats a la hist\xc3\xb2ria de Matar\xc3\xb3 del segle XVIII, documentat des del 1702. El 1720, Eul\xc3\xa0lia Esmandia es va casar amb el pintor Antoni Viladomat. La base econ\xc3\xb2mica de la fam\xc3\xadlia era l'explotaci\xc3\xb3 hort\xc3\xadcola i el comer\xc3\xa7 del sucre d'Am\xc3\xa8rica. Una branca es va traslladar a Barcelona, on va ocupar c\xc3\xa0rrecs a la reial Junta de Comer\xc3\xa7, l'altra branca va restar a Matar\xc3\xb3 i amb el temps es va decantar cap a l'estament militar. _NEWLINE_La primera meitat del segle XIX, la casa va ser venuda a la fam\xc3\xadlia Vedruna, dins del mateix segle va passar als Andreu, que la van conservar fins al 1980 en qu\xc3\xa8 va ser comprada per l'Ajuntament de la ciutat._NEWLINE_El casal t\xc3\xa9 import\xc3\xa0ncia perqu\xc3\xa8 \xc3\xa9s l'\xc3\xbanic que ha sobreviscut a la invasi\xc3\xb3 de blocs de pisos, situat a un dels pocs espais sense edificar que es conserven a la zona. Actualment s'utilitza com a local d'associaci\xc3\xb3 de ve\xc3\xafns, i tamb\xc3\xa9 s'hi ha projectat instal\xc2\xb7lar-hi una biblioteca."